text: অন্ধ্র প্রদেশ তথা অবিভক্ত অন্ধ্র প্রদেশ হচ্ছে ভারতের একটি প্রাক্তন রাজ্য। একে সংযুক্ত অন্ধ্রপ্রদেশ কিংবা ইউনাইটেড অন্ধ্রপ্রদেশও বলা হয়ে থাকে। ১৯৫৬ সাল থেকে ২০১৪ সাল পর্যন্ত এর অস্তিত্ব বিদ্যমান ছিল। ১৯৫৬ সালে ভারতের রাজ্যগুলো পূনর্বিন্যাসের লক্ষ্যে প্রণীত রাজ্য পুনর্গঠন আইনের মাধ্যমে এই রাজ্য গঠন করা হয়।  হায়দ্রাবাদ ছিল এর  রাজধানী। ২০১৪ সালের অন্ধ্রপ্রদেশ পুনর্গঠন আইনের মাধ্যমে রাজ্যটি অন্ধ্র প্রদেশ ও তেলেঙ্গানা রাজ্যে বিভক্ত হয়। রাজ্যটি তিনটি স্বতন্ত্র সাংস্কৃতিক অঞ্চল তেলঙ্গানা, রায়লসিমা এবং উপকূলীয় অন্ধ্র  নিয়ে গঠিত ছিল।  ব্রিটিশ শাসনামল থেকে শুরু করে ১৯৪৮ সাল পর্যন্ত তেলঙ্গানা হায়দরাবাদ রাজ্যের অন্তর্ভুক্ত ছিল। এটি ছিল হায়দরাবাদের নিজাম কর্তৃক শাসিত। পরবর্তীতে এটি ভারতীয় হায়দরাবাদে পরিণত হয়। অন্যদিকে রায়লসীমা এবং উপকূলীয় অন্ধ্র ছিল অন্ধ্র রাজ্যের অংশ যা আবার ব্রিটিশ রাজ দ্বারা শাসিত মাদ্রাজ রাজ্যের অংশ ছিল।
  
  ইতিহাস 
  থাম্ব|সংযুক্ত অন্ধ্র প্রদেশের মানচিত্র
  ভাষাগত পরিচয়ের ভিত্তিতে একটি স্বতন্ত্র রাজ্য অর্জনের প্রচেষ্টা এবং মাদ্রাজ রাজ্যের তেলেগু জনগণের স্বার্থ রক্ষার দাবিতে ১৯৫২ সালে পট্টি শ্রীরামুলু অনশন করে মৃত্যুবরণ করেন। ১৯৪৯ সালে মাদ্রাজ বিবাদের বিষয়ে পরিণত হওয়ায়, জেভিপি কমিটির একটি প্রতিবেদনে বলা হয়: "অন্ধ্ররা মাদ্রাজ (বর্তমানে চেন্নাই) শহরটির উপর দাবী ছেড়ে দিলে অন্ধ্র প্রদেশ গঠিত হতে পারে"। পট্টি শ্রীরামুলুর মৃত্যুর পর ১৯৫৩ সালের ১ অক্টোবর মাদ্রাজ রাজ্যের  তেলুগু-ভাষী অঞ্চলগুলো আলাদা করে  কর্নুলকে নবগঠিত রাজ্যের রাজধানী হিসাবে অন্ধ্র রাজ্য গঠন করা হয়।  জেন্টেলম্যানস অ্যাগ্রিমেন্টের ভিত্তিতে ১৯৫৬ সালের ১ নভেম্বরে রাজ্য পুনর্গঠন আইনের মাধ্যমে অন্ধ্র রাজ্যের সাথে তৎকালীন হায়দরাবাদ রাজ্যের তেলুগু-ভাষী অঞ্চলগুলো ( হায়দরাবাদের বেশিরভাগ অংশ) সংযুক্ত করে অন্ধ্র প্রদেশ বা অবিভক্ত অন্ধ্র প্রদেশ গঠন করা হয়।  হায়দরাবাদকে নতুন রাজ্যের রাজধানী ঘোষণা করা হয়। অন্যদিকে হায়দরাবাদ রাজ্যের মারাঠি-ভাষী অঞ্চলগুলো বোম্বে রাজ্যে এবং কন্নড়-ভাষী অঞ্চলগুলোকে মহীশূর রাজ্যের সাথে একীভূত করা হয়। পরবর্তীকালে এর নামকরণ করা হয় কর্ণাটক। 
  
  ২০১৪ সালের ফেব্রুয়ারিতে অবিভক্ত অন্ধ্র প্রদেশের দশটি জেলা নিয়ে তেলঙ্গানা রাজ্য গঠনের লক্ষ্যে  ভারতের সংসদ কর্তৃক অন্ধ্রপ্রদেশ পুনর্গঠন আইন, ২০১৪ বিল পাস হয়। তেলঙ্গানা রাজ্যের অভ্যন্তরে অবস্থিত হওয়ায় আইন অনুযায়ী অবিভক্ত অন্ধ্র প্রদেশের রাজধানী হায়দরাবাদ পরবর্তী দশ বছর দুই রাজ্যের যৌথ রাজধানী হিসাবে থাকবে।  ভারতের রাষ্ট্রপতির অনুমোদনের পর ২ জুন ২০১৪ তারিখে আনুষ্ঠানিক ভাবে তেলঙ্গানা রাজ্য গঠিত হয়।  তবে সুপ্রিম কোর্টের সাংবিধানিক বেঞ্চে ২০১৪ সালের এপ্রিল  থেকে অন্ধ্রপ্রদেশ পুনর্গঠন আইন, ২০১৪-এর বৈধতা নিয়ে প্রশ্ন করা পিটিশন সংখ্যা দীর্ঘ দিন ধরে মুলতুবি রয়েছে।
  
  তথ্যসূত্র 
  
  বিষয়শ্রেণী:তেলঙ্গানার ইতিহাস
  বিষয়শ্রেণী:১৯৫৬-এ প্রতিষ্ঠিত রাজ্য ও অঞ্চল
  বিষয়শ্রেণী:২০১৪-এ বিলুপ্ত রাজ্য ও অঞ্চল
  বিষয়শ্রেণী:ভারতের প্রাক্তন রাজ্য ও কেন্দ্রশাসিত অঞ্চল
  বিষয়শ্রেণী:অন্ধ্র প্রদেশের ইতিহাস
  বিষয়শ্রেণী:অন্ধ্রপ্রদেশ
title: অবিভক্ত অন্ধ্র প্রদেশ